Thuli Madonsela deur Franse vereerProf. Thuli Madonsela (Foto: Universiteit Stellenbosch) Prof. Thuli Madonsela, bekleër van die Fakulteit Regsgeleerdheid se navorsingsleerstoel in sosiale geregtigheid aan die Universiteit Stellenbosch, is deur pres. Emmanuel Macron van Frankryk vereer in die klas Kavalier in die Franse Nasionale Orde van die Erelegioen. Die Orde word beskou as die hoogste eerbewys in Frankryk en vier die prestasies van vooraanstaande individue, ongeag geslag, sosiale stand of nasionaliteit. Dit word in vyf klasse toegeken, naamlik Kavalier, Offisier, Kommandant, Hoofoffisier en Hoofkruis. Oudpres. Nelson Mandela was in 1994 ŉ ontvanger van die klas Hoofkruis, terwyl vorige ontvangers van die klas Kavalier onder meer Desmond Tutu en André P. Brink insluit. In sy skrywe aan Madonsela het die Franse ambassadeur, Aurelien Lechevallier, gesê dat sy vereer word vir haar merkwaardige prestasies wat betref die oppergesag van die reg en die stryd teen korrupsie in Suid-Afrika. Volgens Madonsela kan sy nie die regte woorde vind om die diepte van haar dankbaarheid aan die president en die inwoners van Frankryk vir hierdie ongelooflike eer te betuig nie. “Soos in die geval van my vorige toekennings, doen ek my werk om waarde toe te voeg tot die mensdom uit liefde en waardering wat aan my bewys is in die navolging van my taak. Erkenning van hierdie omvang ontlok egter ŉ geweldige dankbaarheid by my soos wat dit my werk oor sosiale geregtigheid, die oppergesag van die reg en etiese regering belig. Ek glo dat dit kom vanuit ŉ plek van waardering vir ons onderlinge verbondenheid as die mensdom, ongeag hoe ons geskei word deur oseane en grense.” Madonsela het bygevoeg dat sy die eerbewys namens die Openbare Beskermerspan, wat sewe jaar lank saam met haar gewerk het in die strewe na ŉ etiese en verantwoordbare regering, aanvaar. “Ek aanvaar ook die toekenning namens my kollegas aan die Universiteit Stellenbosch wat saam met my baanbrekerswerk doen op die gebied van navorsing, beleidshervorming en burgerlike mobilisering oor sosiale geregtigheid – met die hoop om vordering te maak om armoede te beëindig en strukturele ongelykheid teen 2030 te verminder, in ooreenstemming met die wêreldwye volhoubare Ontwikkelingsdoelstellings (SDG’s). Ek aanvaar dit ook namens my Thuma-stigting-kollegas, wat meestal vrywilligers is wat hul tyd en middele gee om demokrasie vir almal te laat werk deur middel van demokrasie-leierskap en geletterdheid. ” Die amptelike geleentheid om die insignia aan Madonsela oor te handig is uitgestel totdat die Covid-19-situasie verbeter het.